**Torbjørn skal slutta**

Tone: Skomværvalsen

Frå Austlandet kom det ein venleg prest

som ønskte å verta stril;

han håpa å vinna dei ville her vest

med Gudsord og tålmod og smil.

Men her ylte nordvesten kvass og brå,

og haglskurar knekte dei veike strå:

*«No lurer eg på kva eg tenkte på*

*som ønskte å verta stril?»*

Høyr Torbjørn sin song:

*«Det var ein gong.*

*No joggar eg lett langsmed åsar og fjell*

*og trivest med folket båd’ dag og kveld,*

*det e’ stas det å vera stril!»*

Først Radøy, så Salhus, og Meland til sist,

og her skulle huset stå!

Familien likte seg, sikkert og visst,

og er det å undrast på?

For skule og arbeid og nærmiljø

gav livsmot og vilkår for dagleg brød,

og kyrkja på Meland sto traust og stø,

kva var det å angra på?

Høyr Torbjørn sin song:

*«Det var ein gong.*

*No takkar me bygda og vener me fekk*

*som opna for gleder langs vegen me gjekk,*

 *- kva var det å angra på?»*

Som arbeidskollega på galleri

han møtte ein organist

som tolka musikk utan svermeri,

og Bach var hans livs komponist.

Men sanneleg fann *me* no tonen i lag,

og bladde fram salmar på pinsedag

til åndeleg kveik og til stort behag,

det trur eg er sikkert og visst!

Høyr Torbjørn sin song:

*«Det var ein gong.*

*Med Trond ved tangentane kom eg på gli*

*med liflege tonar og ny liturgi,*

 *ja, det er no sikkert og visst!»*

Her gled han seg til kvar ein messe-dag

og stabsmøte, sokneråd,

til planlegging saman med gudsten’ste-lag

og preiker med raudaste tråd!

Og nista på jobben er fylt med salat,

i tillegg så et han på kålrabi-mat;

som kokk i sin heim er han alltid parat:

det vert no ei råd, ska’ du sjå!

 Høyr Torbjørn sin song:

*«Det var ein gong.*

*På kyrkjekontoret når lunsjtida kjem*

*då gløymer eg suter og trus-problem,*

 *ja, det kan vel alle forstå!»*

Om spørsmål i tida og teologi

har Torbjørn eit ope sinn.

Men ekstra meddelsom det kan han bli

når tema om vitskap slår inn.

Naturen med gåter og uløyst mystikk,

galaksar i rørsle - og mikrofysikk:

det tenkjer han på når han gjer gymnastikk

- «*men kvar la eg pennen min?»*

 Høyr Torbjørn sin song:

*«Det var ein gong.*

*Dei seier at eg kan bli gløymsk og distré*

*og hastig, men kva har no andre med det?*

 *- men kvar er no pennen min!»*

Han legg ut på skitur så snart han kan

når snøen har lagt seg i fjell,

er ledig i løypa, den raske mann,

kan gå to-tre mil på ein kveld!

Me unner deg helse og livsenergi

når tenestetida hjå oss er forbi,

men heldigvis ser me deg ofte fordi

du bur no på Holme lell!

Høyr Torbjørn sin song:

*«Det var ein gong.*

*Ja, tida i Meland har forma mitt liv,*

*til Osterfjord dreg eg med nytt perspektiv,*

 *- men bur no på Holme lell!»*

Avskilsfesten 8.april 2018. Med helsing frå staben og ein gammal organist.